გილბერტ კით ჩესტერტონი
გილბერტ კით ჩესტერტონი (დ. 29 მაისი, 1874, ლონდონი — გ. 14 ივნისი, 1936, ბეკონზფილდი) — ინგლისელი მწერალი, ფილოსოფოსი და თეოლოგი; დეტექტიური ლიტერატურის ერთ-ერთი უდიდესი წარმომადგენელი, წერდა აგრეთვე ესეებს, ლექსებს, მოთხრობებს და მონოგრაფიებს გამოჩენილ მწერალთა შესახებ. მოიხსენიება, როგორც „პარადოქსების პრინცი“. ჩესტერტონი ცნობილია მოთხრობებით კათოლიკე მღდელი მოყვარული დეტექტივის, მამა ბრაუნის, შესახებ. ამ პერსონაჟზე მან 50-ზე მეტი მოთხრობა შექმნა. ჩესტერტონი ასევე წერდა აპოლოგიებს. ამ მხრივ გამორჩეულია მისი წიგნები „მართლმადიდებლობა“ (1908) და „მარადიული ადამიანი“ (1925). მწერალი საკუთარ თავს „მართლმადიდებელ ქრისტიანს“ უწოდებდა და ამ პოზიციას კათოლიციზმთან აიგივებდა, საბოლოოდ კი იგი ანგლიკანიზმიდან კათოლიციზმზე მოექცა. ბიოგრაფები ჩესტერტონს მიიჩნევენ ისეთი ვიქტორიანული მწერლების გზის გამგრძელებლებად, როგორებიც არიან მეთიუ არნოლდი, ჯონ ჰენრი ნიუმენი და ჯონ რესკინი.